**We Walk – lokal omtale af din gåtur**

Her følger en kort guide og to skabeloner til lokale presseindsatser om dit We Walk-arrangement.

**Pressemeddelelser**   
Der er en skabelon til institutioner og en til private. Du skal selv udfylde de grønne ord, og du er meget velkommen til at ændre i både teksten og citaterne. Disse er kun forslag.

**Tag kontakt til lokalmediet**  
Lokale medier er gode til at skabe synlighed om initiativer og aktiviteter i lokalområdet. Din gåtur kan derfor sagtens være relevant.

Forberedelse:

* Tjek lokalmedierne – besøg hjemmesider og se, hvilke historier de typisk bringer.
* Prioriter medierne og start med at kontakte den, du tror mest på.
* Vær klar og tydelig omkring dit budskab, og hvorfor du arrangerer gåturen.
* Hav fakta parat.
* Forbered din artikel.
* Tjek under ’Kontakt’/’Om os’ på mediets hjemmeside, og find en relevant journalist/redaktør.
* Har du, eller en du kender, en bekendt, der arbejder på mediet, så benyt den indgang.

Timing:

* Vær i god tid – tag kontakt 2-3 uger før du gerne vil have historien bragt
* Hav din færdigskrevne artikel klar
* Ring til din udvalgte journalist/redaktør, og fortæl om dit arrangement
* Tilbyd artiklen og vær klar til at sende den med det samme (måske vil mediet selv lave historien)
* Følg op ugen efter, hvis de ikke har bragt historien, og spørg, om de fx mangler noget info fra dig
* Du kan også vælge at sende artiklen til mediet først og ca. en halv time derefter ringe og spørge, om de har modtaget den og kunne være interesserede i at omtale arrangementet. De vil måske ikke kunne svare med det samme. Følg op ugen efter og spørg, om de mangler info fra dig.
* Får du et afslag, så kontakt det næste medie på din liste.

Tips:

* Medsend illustrationer til mediet fx et WE WALK-logo, et relevant foto eller et kort med ruten
* I mailen kan du supplere med nyttige links til din institution, We Walk’s hjemmeside, dit arrangements Facebook-begivenhed osv.
* Du kan også invitere mediet ud til jeres gåtur på dagen, hvis du har lyst.

**Skabelon 1: Kommune/institution/virksomhed**

*Udfyld med egen info, hvor der er grønt  
De indsatte citater er forslag – brug meget gerne egne ord.*

Kom ud at gå med arrangør

*’We Walk – hele Danmark går sammen’ rammer by i uge ugetal, når arrangør inviterer alle interesserede med ud at gå.*

Der kommer gang i Danmark i uge ugetal, når We Walk-kampagnen løber af stablen med gåture i hele landet. Bølgen rammer også by, hvor arrangør inviterer byens borgere med ud at gå d. dato.

Alle kan være med på gåturen, fortæller navn:

”Når hele Danmark går, skal vi selvfølgelig også gå i by. Vi kommer til at gå i et stille og roligt tempo, så alle kan være med, og vi håber, at rigtig mange har lyst til at møde op og være med på gåturen,” siger navn og fortsætter:

”Der er mange fordele ved gåturene, som både er mentalt og fysisk sundhedsfremmende, men det er faktisk ikke det vigtigste for os i denne sammenhæng. Vi glæder os mest til at benytte lejligheden til at komme ud i naturen og få nogle hyggelige timer i hinandens selskab.”

**Fakta**

Mødetid og sted: Dato, tid og adresse

Se mere på Facebook: Navn på Facebook-begivenhed

Kontaktinformation: Navn/mail/telefonnr.

**Skabelon 2: Privat arrangør**

*Udfyld med egen info, hvor der er grønt  
De indsatte citater er forslag – brug meget gerne egne ord.*

Vil du med ud at gå?

*’We Walk – hele Danmark går’ rammer landet i uge ugetal, og der arrangeres også en gåtur i by, hvor du er inviteret med.*

Der kommer gang i Danmark i uge ugetal, når We Walk-kampagnen løber af stablen med gåture i hele landet. I by har arrangør også valgt at oprette en gåtur, og han/hun inviterer alle, der har lyst, med ud at gå d. dato.

Alle kan være med på gåturen, fortæller navn:

”Når hele Danmark går, skal vi selvfølgelig også gå i by. Vi kommer til at gå i et stille og roligt tempo, så alle kan være med, og jeg håber, at rigtig mange har lyst til at møde op og være med på gåturen,” siger navn og fortsætter:

”Man er velkommen, uanset om man kommer alene, eller om man tager naboen, familien eller kollegaen under armen. Jeg glæder mig bare mest til at få en god oplevelse sammen med folk fra nærområdet – både med dem, jeg på forhånd kender, og dem, jeg endnu har til gode at møde.”

**Fakta**

Mødetid og sted: Dato, tid og adresse

Se mere på Facebook: Navn på Facebook-begivenhed

Kontaktinformation: Navn/mail/telefonnr.